Ростов өлкәһе Константиновск ҡалаһында   ғәҙәти булмаған өс ҡатлы кирбес бина урынлашҡан. Сауҙагәр Николай Иванович Сивяков Дон йылғаһының бейек ярына үҙ аҡсаһына псевдоготика элементтары менән модерн стилендә йорт төҙөй. Бина 1906 йылда төҙөлә. Сауҙагәр Н. И. Сивяков Константиновская  станицаһында  иң хөрмәтле кешеләрҙең береһе була. Ул мануфактура менән сауҙа итә, Николаевская һәм Константиновская станицаларында сауҙа кибеттәре була. Бина йылға яғына ҡарай ауыш урында төҙөлгән, уның уң өлөшө ярымподвалдарға эйә була, ә һул яҡтан ихатаһы беренсе ҡаттың яртыһы кимәлендә була. Бина тәҙрәләре төрлө ҙурлыҡта һәм формала  — ярымтүңәрәк, тура мөйөшлө, тар, киң, юғары һәм түбән була. Урамдан түр инеү урыны баҫҡыс буйлап йорттоң икенсе ҡатына алып бара, унда бильярд бүлмәһе, эш кабинеттары, ҡунаҡ бүлмәһе, оҙон балкон урынлаша. Өсөнсө ҡатта йоҡо бүлмәһе һәм ванна бүлмәһе була. Йәшерен инеү урыны йорттоң кире яғынан беренсе ҡатҡа алып бара, унда ярҙамсы биналар, кухня, хеҙмәтселәр бүлмәләре булған.